Papersnake/gushiwen huggingface dataset:
陈经略生朝四首 其三
汪应辰（宋代）

俛视人寰但一沤，应缘来作圣时游。英风盖世桂林伯，相业传家户牖侯。

号召即看持玉节，姓名已久覆金瓯。他时欲记中书考，简策应须汗马牛。
康熙戊戍六月朔奉命册封琉球述怀三首 其三
徐葆光（清代）

家贫如屋败，榱桷强撑拄。大者既就挠，薄弱成何补。

瘦妻岂云既，乃委持门户。二女皆获归，纫缉良辛苦。

相见且欢喜，谪怨茹不吐。佳儿得嘉耦，此日来归祖。

新妇前致辞，阶前彩双舞。不觉爱怜生，拭泪成姁语。

水清石累累，此事自前古。至家不成归，离绪还缕缕。
藜杖
刘跂（宋代）

雨衣类袯襫，野屩号不借。扶此枯藜根，行田北山下。
张李二君获荐喜而成篇兼简岑令蒋掾
郑獬（宋代）

榜帖初传见姓名，喜来把读绕栏行。
长风又送二龙去，明月已看双桂生。
群玉聚来俱是宝，真金炼出始为精。
虽知自是文章得，须待秦台宝鉴明。
庄居值雨偶得十诗示秦处度 其七
李之仪（宋代）

夕郎天下士，异同亲见之。欲掩不可得，交口终何为。

百汰刚愈精，魑魅今尚疑。浮云空去来，皎皎端所期。
赠冯宿
李观（唐代）

寒城上秦原，游子衣飘飘。黑云截万里，猎火从中烧。

阴空蒸长烟，杀气独不销。冰交石可裂，风疾山如摇。

时无青松心，顾我独不凋。
游净因院寄琏禅师
苏辙（宋代）

岁月潜消日里冰，依然来见佛堂灯。
此身已自非前我，问法何妨似旧僧。
洒面飞泉时点点，压池苍石尚层层。
遥知近爱金山好，江水煎茶日几升。
三月二十九日舟中作
晁公溯（宋代）

今晨天气佳，晴光被茂草。
草际含余滋，粲然泫清晓。
舟师催解缆，及此风色好。
江神似相予，扁舟若轻矫。
满江红·碧眼真仙
卢炳（宋代）

碧眼真仙，算元住、蓬莱宫里。记当日、等闲跨鹤，人间游戏。要把忠勋扶帝业，更将姓字联宗系。拥朱轮、特地为民来，诗书帅。千里地，都和气。十万户，生欢喜。祝黄堂眉寿，歌谣鼎沸。莫惜春醅供燕豆，便承芝检朝天陛。看云屏、隔坐并貂蝉，双清贵。
句
王随（宋代）

桑斧刊春色，渔歌唱夕阳。
江州周寺丞泳夷亭
苏辙（宋代）

行过庐山不得上，湓江城边一惆怅。
羡君山下有夷亭，千岩万壑长相向。
山中李生好读书，出山作郡山前居。
手开平湖浸山脚，未肯即与庐山疏。
道州一去应嫌远，千里思山梦中见。
青山长见恐君嫌，要须罢郡归来看。
乙丑夏秋之交小舟早夜往来湖中戏成绝句十二首 其五
陆游（宋代）

鸡头累累如大珠，红草绿荷风味殊。天与杨梅成二绝，吾乡独有异乡无。
护国院十咏 其八 凤凰山
韦骧（宋代）

凤凰山色似晴光，半入青云两翅张。谁谓太平宁有象，峰峦犹学瑞禽翔。
纳言堂三首 其三
梁储（明代）

纳言堂左是先祠，寸草皆承雨露滋。欲识君家馀庆在，凤毛今在凤凰池。
海上纪事十四首 其十
归有光（明代）

新城斗绝枕东危，甲士千人足指麾。壁外波涛空日月，城头忽竖海王旗。
杨梅
徐似道（宋代）

火齐无光荔实圆，未觉先说齿流涎。
唤回天竺三年梦，参透披云一味禅。
次韵罗端规二首 其一
张镃（宋代）

世态从渠变，前山只么新。关门便懒退，遇事少躬亲。

和我诗何益，知公道不贫。两旬才识面，枉是自由身。
沧浪峡
李山甫（唐代）

走毂飞蹄过此傍，几人留意问沧浪。

烟波莫笑趋名客，为爱朝宗日夜忙。
陪陈睡乡如先墓致祭
湛若水（明代）

晓雨净炎氛，疏云霭朝阳。与子誓言迈，肩舆鸣相将。

山花向人笑，好鸟翱还翔。景物虽可乐，悲怀翻感伤。

引望埋玉处，白云起荷塘。墓草忽已青，岁序易炎凉。

感君絮酒意，中心讵能忘。
得隐直书重阳日登高于三门禹庙怅然恨不参之作一诗以寄
刘敞（宋代）

九日情何极，三门望特高。大河横日夜，砥柱析毫毛。

眺览兴亡古，登临意气豪。穷源悲绝域，微禹叹容刀。

万事浮云去，前贤逝水滔。秋阴生远塞，杀气起临洮。

努力追游晚，逢人应接劳。黄花满酌酒，白鹭看惊涛。

醉舞相倾倚，商歌散郁陶。别离怀病友，书礼谕绨袍。

俗态随伧父，愁吟困楚骚。飞车傥可得，携手恣游遨。
景贤作诗颇有思归意因和元韵以勉之
耶律楚材（元代）

我访龙冈老，珠玑咳唾间。酒熟香馥馥，琴滑水潺潺。

王吉中栽菊，和林也有山。但能心放下，何处不安闲。
无锡刘相幹佑笃信佛法常来参请自和雪窦罂粟
释普宁（宋代）

一实包含万点春，收来粒料是家珍。
些儿圆转谁能委，唯一身分百亿身。
代牵牛答织女诗
王筠（南北朝）

新知与生别，由来傥相值。
如何寸心中，一宵怀两事。
欢娱未缱寸，倏忽成离异。
终日遥相望，秪益生愁思。
犹想今春悲，尚有故年泪。
忽遇长河转，独喜凉飙至。
奔精翊凤轸，纤阿警龙辔。
山东参议致仕归　时年四十三
韩邦奇（明代）

乡国清幽万景奇，年来每动古人思。首阳月照夷齐墓，渭野风飘尚父丝。

才捧纶音膺帝命，却将迂论起人疑。归来家有书千卷，独取羲经日玩辞。
舟中二首 其一
刘跂（宋代）

野水今年长，青田入白湖。乡音闻驿马，风力验樯乌。

永夜眠虽著，高秋病未苏。常忧北山拜，辛苦倩人扶。
踏莎行
吴潜（宋代）

红药将残，绿荷初展。森森竹里闲庭院。一炉香烬一瓯茶，隔墙听得黄鹂啭。

陌上春归，水边人远。尽将前事思量遍。流光冉冉为谁忙，小桥伫立斜阳晚。
五忠咏 都统王公
郑思肖（宋代）

健儿三百陷胡尘，匹马孤腾勇过人。至死执刀唯骂贼，自言不作两朝臣。
瑞上人血书莲经报亲
释了惠（宋代）

二千年前血滴滴，今日分明重指出。
所生父母知不知，一二三四五六七。
雨窗
释永颐（宋代）

江湖春水欲生时，开尽梅花雁北飞。
风雨满庭人不寐，小窗灯火夜深微。
宝林院次韩廷玉韵
韩元吉（宋代）

山绕孤城水拍空，惜无残月照疏桐。
江干云断夜来雨，木末凉疏秋到风。
六代兴亡知寺古，老禅神异载碑丰。
诗成极目苍茫里，惜别情怀醉梦中。
杨花
华岳（宋代）

一丝不染湖光白，万点能回山色青。
三月金明池上水，与予同是一浮萍。
水龙吟·邦人前世条缘
佚名（宋代）

邦人前世条缘，福星遇得长庚李。光芒初照，一声霹雳，重开天地。试问年来，民间安枕，伊谁之赐。有青天白日，和风甘雨，公如父、氏如子。今度虎牌重到，感皇恩、欢声千里。衮归未晚，纱笼人物，御屏名字。碧嶂长春，清江不尽，棠阴堪憩。愿年年把酒，庆公初度，祝公千岁。
醉题候仙亭
白居易（唐代）

蹇步垂朱绶，华缨映白须。何因驻衰老，只有且欢娱。

酒兴还应在，诗情可便无。登山与临水，犹未要人扶。
次韵王彦昭感秋三首
张耒（宋代）

木落风高秋雁归，初晴野水涨清伊。
东流会向淮南去，凭寄秋来无限悲。
禅月台 其一
韩淲（宋代）

渺渺凉风起，木犀相次开。举家空自住，过客有谁来。

已是冰溪棹，更寻禅月台。郁乎湖海气，鸥鸟莫惊猜。
秋日写怀次韵 其二
史谨（明代）

一春为客向秋归，紫蟹黄柑处处肥。野水难容鸥独占，长空不碍鹤高飞。

树头岚气晴犹滴，郭外人烟远更稀。回首澄江净如练，至今犹忆谢玄晖。
远水曲
石宝（明代）

春水深且远，扁舟不可度。纤素空牵衣，飞黄已前路。

妾意如孤舟，君情似浮沤。浮沤一散无寻处，短棹轻帆日夜愁。
村居
陆游（宋代）

青藜杖出氛埃外，白版扉开水竹边。
造物与闲仍与健，乡人知老不知年。
斋居每袖持螯手，妄想宁流见麴涎？昨夜小庭风露冷，菊花消息已先传。
辛丑岁七月赴假还江陵夜行涂口
陶渊明（魏晋）

闲居三十载，遂与尘事冥。
诗书敦宿好，林园无世情。
如何舍此去，遥遥至南荆！
叩枻新秋月，临流别友生。
凉风起将夕，夜景湛虚明。
昭昭天宇阔，皛皛川上平。
怀役不遑寐，中宵尚孤征。
商歌非吾事，依依在耦耕。
投冠旋旧墟，不为好爵萦。
养真衡茅下，庶以善自名。
白鹭洲
徐俯（宋代）

金陵与庐陵，俱出白鹭洲。相望万里江，中同二水流。
秋江曲
李畅（明代）

夜泛天高露湿衣，扁舟空载月明归。凄清何处一声笛，惊起前汀宿雁飞。
初冬杂咏
陆游（宋代）

夜窗父子共煎茶，一点青灯冷结花。
村落盗清无犬吠，园林月上有啼鸦。
凉公从叔春祭广利王庙
李群玉（唐代）

龙骧伐鼓下长川，直济云涛古庙前。海客敛威惊火旆，

天吴收浪避楼船。阴灵向作南溟王，祀典高齐五岳肩。

从此华夷封域静，潜熏玉烛奉尧年。
上浙西张帅十首
廖行之（宋代）

稔恶偷儿喜探丸，迩来通夕寝何安。
铸顽自有金丹诀，何事区区柱后冠。
五指参天峰
黄在裘（明代）

炎州南去水云连，并峙鳌峰翠插天。玉笋晓浮波浴日，金茎晴滴露和烟。

十洲半似神仙列，五岳全疑海岱悬。指点地灵元不偶，群公支笏障中原。
马伏波祠
任端书（清代）

伏波遗庙枕空山，何限精灵去不远。一夕明珠来海外，千年铜柱在人间。

功名自合高诸将，伏腊仍看走百蛮。长笛临风想遗曲，武溪南下水潺湲。
次韵刘省元希范题孙伯温舫斋
吕颐浩（唐代）

昔年曾伴江湖客，泛宅浮家烟水阔。兰旌桂棹去夷犹，醉吟烂赏湖山色。

即今别来四五年，渔蓑烟艇想依然。驱车终岁走尘土，梦魂犹在苕霅间。

主人好事谁能敌，凿藓诛茅开一室。宛如画舫到江南，左列图书右经籍。

嗟予踪迹若飞蓬，笑谈偃息幸相从。有时睡觉惊四顾，恍然身在船窗中。

经营雅协沧洲趣，祇欠云涛破烟雾。萧萧风雨夜深时，忆著扁舟横野渡。

羡君腹大饱诗书，笔端摛藻飞琼琚。行看乘槎犯牛斗，吾知此舍真蘧庐。
冬日有怀李白
杜甫（唐代）

寂寞书斋里，终朝独尔思。
更寻嘉树传，不忘角弓诗。
短褐风霜入，还丹日月迟。
未因乘兴去，空有鹿门期。
十六日 其五
韩淲（宋代）

山愈高时气愈深，水多流处影多侵。翠禽急羽知人意，时啄残英落粉心。
无题
佚名（唐代）

池台楼观非吾宅，百年还同一宿客；无常忽至即分离，各自东西如路陌。

唯有冤家不相放，罪福前途相执当；冥官依业断刑名，遮莫王公及宰相。

生斗英雄死论福，贵贱更无别地狱。天堂不是选家门，但使回心修作福。

君不见阎浮流转暂时间，何须苦欲求名利；徒劳积业自挟身，随陷三途觅富贵。

过去王侯数百千，若个久住得长年；良贱有生皆有死，一朝命尽总虚然。

空来空去皈本体，直为迷情不开解。贪多畏小不知休，总是阿鼻地狱债。

切见愚痴世上人，今生不惜未来身；朝朝暮暮多愁苦，积宝如山犹诉贫。

唯富唯吝转更贪，子细寻思几许堪；多求积贮蒙缭乱，死去只得一钱含。

一去冥冥百不知，忽然与世即分离；万物宛然无一分，唯有善恶并相随。

一切恩情今隔断，何得哭泣相呼唤！生死异路当头行，各自归家更觅伴。
凭虚阁送刘元瑞入浙校书
顾璘（明代）

画阁虚明瞰远空，高秋酾酒对长风。青莲法界炎蒸外，碧草离心怅望中。

年少说诗推子夏，家贫好事羡杨雄。归依自是诸生愿，莫以周流叹道穷。
寄题陈良臣颐轩四首 其四
刘子翚（宋代）

道醇泮宫识面，德润梓里知名。相从固应未晚，畏君难弟难兄。
题道傍壁
陆游（宋代）

湖废财存十二三，拍堤涨水尚如蓝。
吾庐隐翳初非意，颇欲临流结草庵。
瑞庆节
项安世（宋代）

引罢琳宫祝寿班，团团初日上云间。
微风不动靴袍暖，千骑无哗锦绣环。
一色新花迷远近，十分和气满江山。
边城尽日闻箫鼓，岂料今朝有此闲。
南轩松
李白（唐代）

南轩有孤松，柯叶自绵幂。
清风无闲时，潇洒终日夕。
阴生古苔绿，色染秋烟碧。
何当凌云霄，直上数千尺。
帝临
佚名（魏晋）

帝临中坛，四方承宇。绳绳意变，备得其所。清和六合，制数以五。

海内安宁，兴文匽武。后土富媪，昭明三光。穆穆优游，嘉服上黄。
留兴国宫怀城中友人
董嗣杲（宋代）

拜章坛下桂花清，客子看山眼更醒。
万竹梳风凉透碧，乱峰收雨晓争青。
城中佳客还相忆，月下幽泉政好听。
谁肯结茅邻远社，白家犹有旧池亭。
闭合
陆游（宋代）

闭合孤城剩放慵，桐江清绝胜吴松。
云收忽见北山雪，月落正闻西寺钟。
世味老来无奈薄，土思病後不胜浓。
蓴羹岂止方羊酪，轻许平生笑士龙。
不出吟
邵雍（宋代）

冬夏远难出，止行南北园。
如逢好风景，亦可至三天。
范资政
岳珂（宋代）

元祐多世臣。公之德，由忠文。岷有阜，江有源。传是帖，存名门。
赴集禧宫祈雪追忆从先皇驾幸泫然有感
欧阳修（宋代）

琳阙迢迢倚瑞烟，忆陪游豫入新年。
云深晓日开宫殿，水阔春风扬管弦。
千骑清尘回辇路，万家明月放灯天。
一朝人事凄凉改，惟有灵光独岿然。
见山台
李夷行（宋代）

□□□□□□□，纷纷红紫簇虚檐。
山光不肯饶春色，故向花间出数尖。
同于汝锡赏白牡丹
王建（唐代）

晓日花初吐，春寒白未凝。月光裁不得，苏合点难胜。

柔腻于云裁，新鲜掩鹤膺。统心黄倒晕，侧茎紫重棱。

乍敛看如睡，初开问欲应。并香幽蕙死，比艳美人憎。

价数千金贵，形相两眼疼。自知颜色好，愁被彩光凌。
送端州冯使君
韩翃（唐代）

白皙风流似有须，一门豪贵领苍梧。三峰亭暗橘边宿，

八桂林香节下趋。玉树群儿争翠羽，金盘少妾拣明珠。

怀君乐事不可见，騣马翩翩新虎符。
许介之馆仆于东溪临发赠别
乐雷发（宋代）

洗耳泉头漱晚凉，西风衣袂水花香。
酒边豪气横荆楚，灯下清谈杂晋唐。
天地每穷真俊杰，山林偏有好文章。
试拈茹草同君舞，后夜闻鸡月满床。
少年行
张籍（唐代）

少年从猎出长杨，禁中新拜羽林郎。
独对辇前射双虎，君王手赐黄金珰。
日日斗鸡都市里，赢得宝刀重刻字。
百里报仇夜出城，平明还在娼楼醉。
遥闻虏到平陵下，不待诏书行上马。
斩得名王献桂宫，封侯起第一日中。
不为六郡良家子，百战始取边城功。
倦倦林中鸟二章 其一
孙一元（明代）

倦倦林中鸟，羽毛随所依。风霜太酸苦，肯念身不肥。
夜坐二首 其一
方一夔（宋代）

人间无处避红炉，急扫风轩醉一壶。泉冷月涵沉水璧，荷香雨一走盘珠。

神游曾到清凉境，幽讨如横绿野图。醉发醒松吟骨耸，从人笑绝道诗癯。
偈颂七十六首
释师范（宋代）

衲僧家，无本据。
动静去留，无非活路。
进一步，临机没回互。
退一步，声色如聋瞽。
山居 无垢池
程俱（宋代）

滃然集清冷，无厌亦无受。故此岩下池，予名曰无垢。
蜀城春
崔涂（唐代）

天涯憔悴身，一望一沾巾。在处有芳草，满城无故人。

怀才皆得路，失计自伤春。清镜不能照，鬓毛愁更新。
道观即事
黄庚（元代）

月到松庭鹤未眠，玄都羽士诵灵篇。
玉炉烟断瑶坛冷，金磬一声霜满天。
偈颂三十四首
释如净（宋代）

龙生龙，凤生凤，
指天指地独称尊，老鼠养儿巡屋栋。
共将恶水蓦头浇，万两黄金也合消。
闻蛙
周紫芝（宋代）

草合平沟涨绿醅，乱蛙声在古城隈。何时细雨春风夜，还我西池鼓吹来。
水浅舟滞解闷十绝 其九
郑獬（宋代）

春水骎骎抹旧痕，儿童乘浪戏青云。去如跳鲤忽惊散，来似游凫还作群。
从阳曲呈邑大令 其十四
屈大均（明代）

玉女何年驾紫鹓，水盂传是洗头盆。丹馀黑米纷无数，留得仙粮与白猿。
秋夜长
杨士奇（明代）

月明星稀河汉凉，高秋蟋蟀鸣洞房。愁人不寐独彷徨，披衣徐步出东厢。

白露如玉兰委芳，感激涕泪纷纵横。为君含思思断肠，念君迢遥异他乡。

欲往从之河无梁，夜长悠悠夜未央。援琴弹丝写哀伤，山川万里永相望，我独与尔为参商。
蜂儿
杨万里（宋代）

蜜蜂不食人间仓，玉露为酒花为粮。作蜜不忙采花忙，蜜成犹带百花香。

蜜成万蜂不敢尝，要输蜜国供蜂王。蜂王未及享，人已割蜜房。

老蜜已成蜡，嫩蜜方成蜜。蜜房蜡片割无馀，老饕更来搜我室。

老蜂无味祗有滓，幼蜂初化未成儿。老饕火攻不知止，既毁我室取我子。
次韵子我得俸一首
刘一止（宋代）

祠官资薄俸，肥遁要清贫。载酒久无客，乞醯惟有邻。

广文宁厌肉，方朔漫长身。莫遣陈苌到，先生甑尚尘。
寒夜吟
张问陶（清代）

月色坠烟秋不晓，勾栏吊月啼蛄老。秦筝弦柱十三行，钿蝉金雁弹伊凉。

一夜冻痕生绿井，窥帘漠漠花枝冷。
过八叠山
陈造（宋代）

路入于平舒倦眼，襄阳佳处亦班班。
烧香岘好思三岘，八叠山班似万山。
喜此经行无雨阻，向来游览坐天悭。
山灵定笑贵野鹜，默遣归求邦域间。
叶公好龙
刘向（两汉）

叶公子高好龙，钩以写龙，凿以写龙，屋室雕文以写龙。于是天龙闻而下之，窥头于牖，施尾于堂。 叶公见之，弃而还走，失其魂魄，五色无主。是叶公非好龙也，好夫似龙而非龙者也。
广陵山光寺夜集留别黄材昆仲
贺铸（宋代）

维舟山光步，却顾广陵城。
十里春风外，夹津芳草生。
渔篷衔尾来，愧尔故人情。
更卜连床语，神房温且清。
语阑夜自久，泪烛剪复明。
撤樽兀相视，酸涕流金缨。
我本山海士，误遭时网婴。
出身两纪余，何等为浮名。
矧此一分首，几年当合并。
离忧如惊澜，荡潏未易平。
疏亲系远迩，斯言出荒伧。
音邮无禁限，勤访白云兄。
夹河中有矮道人自小舟持呪为生人莫不异之者
胡仲参（宋代）

道人神貌古，双鬓欲垂肩。
坐席容三尺，浮家住一船。
养生凭佛果，持钵信人缘。
早泊桥梁下，蓬头起白烟。
口占呈全完白四首
李邺嗣（明代）

每到秋深摘满筐，须教烂煮妙非常。
诸公任设盘中馔，不及先生豆荚香。
相和歌辞。襄阳曲
施肩吾（唐代）

大堤女儿郎莫寻，三三五五结同心。

清晨对镜冶容色，意欲取郎千万金。
贵溪舟中晚眺
吕锦文（唐代）

水色天光接，苍茫望不分。沙平波似镜，山远树如云。

鱼网闲前渡，鹰潭淡夕曛。商声秋瑟瑟，何忍异乡闻。
自题画竹
管道升（元代）

罢宴归来未夕阳，锁衣犹带御炉香。侍儿不用频挥扇，修竹萧萧生嫩凉。
九日柳州作
张掞（宋代）

风露凄凄变物华，忽惊九日在天涯。
几人对菊能酬节，何处寻山可命车。
白发无颜将薏苡，青山有泪听琵琶。
一杯回首孤城暮，水阔云深去国赊。
临江仙·闺思
史达祖（宋代）

愁与西风应有约，年年同赴清秋。旧游帘幕记扬州。一灯人著梦，双燕月当楼。
罗带鸳鸯尘暗澹，更须整顿风流。天涯万一见温柔。瘦应因此瘦，羞亦为郎羞。
宫体四时词答和欧阳原之 其一
刘崧（元代）

春色满长杨，花枝出建章。莺啼知禁苑，辇过识天香。

度曲调鹦䳇，吹笙引凤凰。可怜庭草色，浑欲上罗裳。
次韵司业兄方池咏莲
李弥逊（宋代）

秋水芙蓉四槛凉，净临明镜试晨妆。
露凝月面浓施粉，日照□□□□□。
预觅籧篨□□地，卧看池头日脚忙。
送仙居令
葛绍体（宋代）

邑称仙之居，山水开画图。
着我老仙子，少试胸中书。
视印秋风前，观化冬日初。
琴调待平弦，发稠借轻梳。
岂必三年期，朞月亦可乎。
赤城势连越，朱溪流通吴。
人限地百里，而滞天一隅。
俄然乘云翔，邑人空叹吁。
静室 其二
弘历（清代）

卉歙天风吹絮云，一空霁景与秋分。香含华黍西成近，心为宜旸慰且欣。
送张监察通判馀杭
王禹称（宋代）

郡城潇洒浙江滨，暂辍乘骢慰远民。莫放霜威誇御史，且收风景属诗人。

雪侵楼上迎潮眼，花拥湖中泛月身。尽是公馀吟咏处，好飞佳句寄词臣。
春晚二绝
吕江（宋代）

春来脚不踏青青，梦里还家梦又醒。
一树垂杨楼外绿，莺声不似故园听。
春思 其二
韩淲（宋代）

今年能得几朝晴，风雨消磨一半春。野路溪亭却自好，惜芳定可属词人。
杂诗六首
李若水（宋代）

门前谁剥啄，云有故人至。
殷勤具鸡黍，莫辞今日醉。
人生若飙具，世事等鳞次。
区区百无益，杯酒差可贵。
故人首肯之，爱吾言有味。
句
高若拙（唐代）

人间不见月，天外自分明。
答王簿正叔
王令（宋代）

当年论友笑常情，谁使风波忽沸腾。
自有赤心包白日，竟无绮语敌青蝇。
重来赭面还如火，自许清诚卒似冰。
反覆来篇却堪叹，待将遗恨寄朱绳。
和松皋太宰元夕宴会三首 其三
孙承恩（明代）

轺车乍息入都门，谊辱铨卿特见援。已叨文饮陪诸老，况直佳辰届上元。

明月照帘翻舞袖，清歌按节缓芳尊。却思当日咨询处，愁剧逢人说塞垣。
咏史上·武帝
陈普（宋代）

鼎食诸公尽鼎烹，闾阎豪杰剑纵横。
帝王自击南山豕，惭愧端非听董生。
开府潞公太师得谢西归谨赋七言四韵诗五首拜
苏颂（宋代）

圣代登庸年独少，清时得谢齿尤高。
官如中令躬无疾，文似司空思不劳。
玉座案经涓对日，金壶加礼赐春醪。
祝公倍享灵椿算，长副吾君序燕毛。
看蜀女转昭君变
吉师老（唐代）

妖姬未著石榴裙，自道家连锦水濆。檀口解知千载事，清词堪叹九秋文。

翠眉颦处楚边月，画卷开时塞外云。说尽绮罗当日恨，昭君传意向文君。
以邛竹杖寿程孟孺母
朱多炡（明代）

龙飞葛陂渚，鸠刻汉王宫。未若山中竹，天然林下风。

一枝供燕喜，万里自蚕丛。历尽峨嵋雪，深知节操同。
岁暮简张梅閒
周霆震（元代）

忆昔慕远游，朝华沐春露。焉知丧乱后，林杪秋叶蠹。

閒关西州门，寒日收踽步。尚馀平生友，示我广平赋。

耿耿河汉辉，幽幽冰雪度。终惭媚求悦，宁悔贞取妒。

朗吟发孤音，明月落庭户。世事殊未涯，岁年忽云暮。

有美君子心，永言金石固。
司直巡官无诸移到玫瑰花
徐寅（唐代）

芳菲移至越王台，
最是蔷薇好并栽。
浓艳尽怜胜彩绘。
佳名谁赠作玫瑰。
春成锦绣风吹折。
天染琼瑶日照开。
为报朱衣早邀客。
莫教零落委苍苔。
陈。后庭舞
孙元晏（唐代）

嬿婉回风态若飞，丽华翘袖玉为姿。

后庭一曲从教舞，舞破江山君未知。
越女
汪遵（唐代）

玉貌何曾为浣沙，只图勾践献夫差。

苏台日夜唯歌舞，不觉干戈犯翠华。
残腊独出二首 其二
苏轼（宋代）

江边有微行，诘曲背城市。平湖春草合，步到栖禅寺。

堂空不见人，老稚掩关睡。所营在一食，食已宁复事。

客来岂无得，施子净扫地。风松独不静，送我作鼓吹。
秋怀十首末章稍自振起亦古义也
陆游（宋代）

我昔闻关中，水深土平旷；泾渭贯其间，沃壤谁与抗？桑麻郁千贯，黍林高一丈；潼华临黄河，古出名将相。
沦陷七十年，北首增惨怆。
犹期垂老眼，一睹天下壮！
塞垣瑞鹧鸪檃括唐诗以补唐曲
杨慎（明代）

秦时明月玉弓悬，汉塞黄河锦带连。
都护羽书飞瀚海，单于猎火照甘泉。
莺闺燕阁年三五，马邑龙堆路十千。
谁起东山安石卧，为君谈笑静烽烟。
宫词 其三十七
赵佶（宋代）

凤口金炉镂叶华，高低曲折势交加。新春品制名三杰，四和浓熏不足誇。
余断送迎久矣内翰严维中奉使三湘还过吴治具邀余过虎丘余不能辞也赋诗一笑
王鏊（明代）

看遍苍梧山外山，吴中仍爱小孱颜。如何地主翻为客，多少荣途未得閒。

张席坐隈新竹粉，题诗劖破古苔斑。夕阳共下山门去，处处停桡未拟还。
宣公祠 其一
林逢子（宋代）

仁义百篇唐孟子，排奸劲节凛秋霜。人生一死固不免，死落忠州骨也香。
扇子诗
李石（宋代）

钏动香飘麝，簪低鬓拂鸦。
休遮笑里用，用此庭前花。
含笑花
许及之（宋代）

微拆香喷鼻，低垂羞傍人。花中如此粲，未笑已生春。
席上劝仲元著作勿辞酒
韦骧（宋代）

百盏先尝一盏醇，三分才破一分春。花间剔火香烟细，竹外垂缣画笔新。

落日穿林照檐额，绪风吹草动阶唇。莫愁酩酊辞公劝，金斝空时迹已陈。
送温伯归福唐纳妇，且约复游霅川
范成大（宋代）

揽秀堂前一笑倾，都忘身世两浮萍。
扶藜处处从君赏，落笔时时得我惊。
荔熟闽山劳梦想，苹香苕水约逢迎。
祗愁误入桃源後，从此车轮四角生。
九日登高怀公启公立二先兄
郑阎（明代）

凄凉心绪正堪怜，此日登临倍怆然。无复谩题鹦鹉赋，有怀空怆鹡鸰篇。

烟林叶落深秋后，萝径猿声向夕边。浮世几经人事变，惟馀山色自年年。
池阳清泉旧名鲍公泉又名赵水泉真西山易为清
李曾伯（宋代）

泉流岩窦本来清，易以清名亦狥名。
却笑两公徒蚌鹬，如今赢得坦斋声。
夜讌
刘筠（宋代）

玳押风帘薄，金徒漏箭长。
食鱼齐上客，置醴汉元王。
蒟酱辛初和，蓱韲冷乍尝。
巢笙传曲沃，掺鼓发渔阳。
吟烛惟忧尽，杯筹岂易防。
齿犀融晏雪，袍麝荐荀香。
笑逐呼卢胜，歌随解佩狂。
遗簪兼堕珥，流眄复回肠。
彩凤寻仙史，班骓待陆郎。
主欢殊未已，投辖在银床。
句
李祁（宋代）

归家勿忧御史雨，明月正满郎官湖。
仙舟诗为郭汝祯赋
韩雍（明代）

郭君之舟新且美，乍入真如洞房里。爱君兄弟义气多，与君同泛吴淞水。

外台豸绣名四方，南邻金玉誇同乡。我弟亦是锦衣客，开樽满座生辉光。

腊雪初晴风力壮，远山近山如玉障。寒极翻疑酒力微，情欢不觉诗怀放。

红炉再拥银烛烧，劝酬已到夜寂寥。东君犹自不满意，密戒舟子徐徐摇。

吴淞万顷孤舟漾，橹声摇月吴歌唱。彷佛陶朱入五湖，依稀博望来天上。

喧阗鼓吹归渡头，傍人叹羡如仙游。烦君勉效郭林宗，我名此舟为仙舟。
寄河阳察推骆员外
释希昼（宋代）

郡斋邻少室，夏木冷垂阴。
况是多间日，应悬长卧心。
角当中岛起，樯背远桥沈。
独爱南楼月，终期宿此吟。
安次山挽词
沈与求（宋代）

都门惜别泪沾巾，回首孤城草木春。封豕遥闻食上国，疾风悬木识忠臣。

程婴已死终存赵，扬子虽生辄美新。青史高名知不朽，遗荣犹贲土中身。
送曾谹父还朝十首
曹勋（宋代）

大参宴客有遗址，栋宇半欹荆棘中。
一日青红丽云表，因知雅量自相同。
和泽民送春
吴芾（宋代）

我家还分有园池，正愿春迟春又归。
风扫花枝犹隐约，日烘云影渐熹微。
客来但欲拼同醉，事往何须叹昨非。
自念生平鱼鸟性，又思川泳与云飞。
【正宫】端正好
吴昌龄（元代）

美妓
墨点柳眉新，酒晕桃腮嫩，破春娇半颗朱唇，海棠颜色红霞韵。宫额芙蓉印。
【滚绣球】藉丝裳翡翠裙，芭蕉扇竹叶樽。衬缃裙玉钩三寸，露春葱十指如银。秋波两点真，春山八字分。颤巍巍雾鬟云鬓，胭脂颈玉软香温。轻拈翠靥花生晕，斜插犀梳月破云。误落风尘。
【倘秀才】莫不是丽春园苏乡的后身，多应是西厢下莺莺的影神，便有丹青画不真。妆梳诸样巧，笑语暗生春。他有那千般儿可人。
【脱布衫】常记的五言诗暗寄回文，千金夜古断青春。厮陪奉娇香腻粉，喜相逢柳营花阵。
【醉太平】这些时春寒绣裀，月暗重门，梨花暮雨近黄昏，把香衾自温。金杯不洗心头闷，青鸾不寄云边信，玉容不见意中人。空教人害损。
【随煞】想当日一宵欢会成秦晋，翻做了千里关山劳梦魂。漏永更长烛影昏，柳暗花遮曙色分。酒酽花浓锦帐新，倚玉偎红翠被温。有一日重会菱花镜里人，将我这受过凄凉正了本。
金刚随机无尽颂·善现起请分第二
释印肃（宋代）

善吉言初有，乐欲闻初首。
不堕往来机，中间无所有。
失调名
潘佑（五代）

楼上春寒山四面，桃李不须夸烂漫，已输了春风一半。
春日到小园
陈宓（宋代）

屹立虚亭跨野塘，萧萧爽爽似潇湘。
从教密种千竿竹，不蔽山光与水光。
哭麹山人（一作耿湋诗）
司空曙（唐代）

忆昔秋风起，君曾叹逐臣。何言芳草日，自作九泉人。
早赴街西行香赠卢李二中舍人（卢汀、李逢吉也）
韩愈（唐代）

天街东西异，祗命遂成游。月明御沟晓，蝉吟堤树秋。

老僧情不薄，僻寺境还幽。寂寥二三子，归骑得相收。
题怪石花卉册
赵焞夫（明代）

谁测螭龙宅，崚嶒千尺峰。偶时烟雨晓，玉立开芙蓉。
白沙亭逢吴叟歌
韦应物（唐代）

龙池宫里上皇时，罗衫宝带香风吹。满朝豪士今已尽，

欲话旧风人不知。白沙亭上逢吴叟，爱客脱衣且沽酒。

问之执戟亦先朝，零落难艰却负樵。亲观文物蒙雨露，

见我昔年侍丹霄。冬狩春祠无一事，欢风洽宴多颁赐。

尝陪月夕竹宫斋，每返温泉灞陵醉。星岁再周十二辰，

尔来不语今为君。盛时忽去良可恨，一生坎壈何足云。
山亭
钱厚（宋代）

又踏君山路，来驱陌上尘。
江仍旧时面，我是去年人。
爱听松声古，休催柳色新。
片云衔落日，梅与月争春。
胡右丞挽词
韦骧（宋代）

右辖辞荣重寄分，却趋召节造天阍。表仪八座方尊德，悃愊连章乞偃藩。

将见辨严离凤阙，忽传感疾自鸰原。公薨不及期颐寿，至理冥冥岂易论。
天门开
任大椿（清代）

天门开，光煜爚。流紫坛，辉日壑。仰帝阍，横斗杓。珠熉黄，相璀错。

皇驷骞腾，格泽回薄。历次十二，毕会其络。拂钩陈，九斿翻。

游极下，辟端门。圆灵跃乎金穴，羲曜起于天根。火齐为阶玉砌垣，中有银潢贯其藩。

乘云骈，驾鸾輗，裔裔詄詄往若疑。神光滮蔚胪所知，如历中垣即灵威。

金薄华虫擢钤緌，丹书绿字天语奇。用褒姬德锡乾仪，聿抚九有万亿期。
送任梅叔赴州教授
项安世（宋代）

楚船西上蜀东圻，茆滑芹香水半围。
养就鲲鱠观海运，哺成鸾鹄教天飞。
行化石照铜梁外，人指蓬山藏室归。
唤起少年时習梦，小窗寒日鬓毛稀。
东归过上饶柬别沈三洲少参
郭谏臣（明代）

江上春风一棹归，从君乞取旧荷衣。春来花底随麋鹿，雨后山中采蕨薇。

题凤有人过竹坞，焚鱼终日掩荆扉。白云满屋心常寂，不管人间是与非。
又作此奉卫王
杜甫（唐代）

西北楼成雄楚都，远开山岳散江湖。二仪清浊还高下，

三伏炎蒸定有无。推毂几年唯镇静，曳裾终日盛文儒。

白头授简焉能赋，愧似相如为大夫。
木兰花
晏殊（宋代）

帘旌浪卷金泥凤。宿醉醒来长瞢忪。海棠开后晓寒轻，柳絮飞瞢春睡重。

美酒一杯谁与共。往事旧欢瞢节动。不如怜取眼前人，免更劳魂兼役梦。
荅元美吴门邂逅于鳞有赠 其四
李攀龙（明代）

雪满江城醉色寒，萧条春兴入弹冠。自怜沧海双珠合，谁作青云一鹗看。

日月祗销高伏枕，风尘何事老投竿。岂宜梅福吴门在，共说先朝吏隐难。
念奴娇 题芭蕉画册
黄燮清（清代）

萧萧意远，带烟痕写出，翠无重数。曾向辋川图里见，残雪恁时消去。

几净宜书，窗阴碍绣，染绿闲庭宇。夕阳遮了，浅红留在高树。

最好瘦石安排，疏花衬贴，三径移云补。记得读书深夜坐，记得煎茶帘户。

倚枕听秋，挑灯味梦，一阵黄昏雨。玉阶如水，暗蛩能说凉趣。
江月五首
苏轼（宋代）

一更山吐月，玉塔卧微澜。
正似西湖上，涌金门外看。
冰轮横海阔，香雾入楼寒。
停鞭且莫上，照我一杯残。
次曾景建红泉碧涧韵
赵汝谈（宋代）

诗评明水好，笑我尚逶迤。
丹穴三千仞，苍藤千万枝。
谷耕闻好鸟，社饮见庞眉。
他日烦君指，书堂与佛祠。
饮酒诗四首
秦观（宋代）

左手持蟹螯，举觞属云汉。
天生此神物，为我洗忧患。
山川同恍忽，鱼鸟共萧散。
客至壼自倾，欲去不容间。
青玉案 春夜宿贻经书屋有怀
周星誉（清代）

花梢细雨愔愔过。早夜静、重门锁。才上灯时人已卧。

凄凉天气，凄凉庭院，著个凄凉我。

一帘苔雾莺啼破。兀悄地、拥衾坐。晓月上墙桐影矬。

今宵莫说，已经无梦，便有如何作。
草衣文殊赞
释心月（宋代）

草离离，发垂垂。
神出鬼没，佛眼难窥。
能坐毗耶之舌，而不能出女子之定。
能行法王之令，而不能免迦叶之疑。
五台山势峭巍巍，返掷还他狮子儿。
桃花涧有石刻非人间三字
郑孝胥（清代）

双涧分流出翠微，春来红雨想沾衣。桃花曾见先皇日，真觉人间事已非。
和因上人三首
王之道（宋代）

归骑何时遂到家，苍头猎猎走风车。
丑妻终胜长为客，薄酒能无更饮茶。
梦断北窗凉似水，望中南亩雨飞花。
采莲游女应相识，早晚扁舟访若耶。
示江子我
朱昱（宋代）

蝇营狗敬只贻羞，万事何能著意求。
自此闭门从所好，不妨高枕得无忧。
经年不濯子春足，半月才梳叔夜头。
此味肯教儿辈觉，诵书声里卧黄紬。
题润州金山寺
张祜（唐代）

一宿金山寺，超然离世群。
僧归夜船月，龙出晓堂云。
树色中流见，钟声两岸闻。
翻思在朝市，终日醉醺醺。
秀亭秋怀十五首
方回（元代）

秋风西北来，一夕几万里。
湛湛长江枫，落叶逝流水。
自非贞劲草，颜色槁欲死。
时当蛰蛟龙，么麼况蝼蚁。
塞墐非不可，旨蓄焉所恃。
空褚乏裳衣，敝絮谁与理。
阳春何日还，悲哉远游子。
题剡山所见
李易（宋代）

剡中无数野蔷薇，黄云烂漫相因依。玉杯浅琢承坠露，金钟倒挂摇晨晖。

斑竹笋行三亩地，红药花开一尺围。豆角尝新小麦秀，来禽长向樱桃肥。

歌舌随风柳外啭，翠花带水烟中飞。鱼跳破浪奋赤鬣，鹤唳投松翻缟衣。

乡关万里久无梦，岩壑四年今息机。叮咛杜宇往江北，为唤故人令早归。
春日杂兴
王同祖（宋代）

粉墙红杏半离披，春满人间花自知。
幽鸟不言如有思，等闲飞上海棠枝。
太皇太后阁六首
苏轼（宋代）

日永蚕收簇，风高麦上场。
朝来藉田令，菰黍献时芳。
五言南岳寺普上人院一首
郎士元（唐代）

云深石涧寺，树老远公房。终日风□□，□秋景气凉。

醍醐蒙□味，□□□□□。□见无生理，空山坐道场。
问俗
李新（宋代）

穷极天窥涘，幽阴地绝春。
石坛荒拆鬼，药媪下羌神。
头号雀分荒事，晴山亲近人。
刲羊留髓骨，正欲卜归辰。
温泉
祁顺（明代）

浴罢温池百体轻，天风两腋助清泠。痊疴去垢浑閒事，须念汤盘九字铭。
送王田著作归赤城
朱希晦（元代）

江海飘飘万里身，醉游随处乐天真。地无王气非佳地，人有方瞳是异人。

可恨龙盘遗建业，谁怜鱼腹葬灵均。明朝杯酒还相别，愁送骊驹又送春。
蓟门春晓
潘梅（明代）

万里鸣驺入帝京，春风骀荡曙云平。祥光隐隐金为阙，佳气葱葱玉作城。

南海日浮龙舸远，西山天敞佛灯明。惟馀湛露深汪濊，嫩柳新蒲太有情。
和友人玉簪花韵
吴惟信（宋代）

一撒轻云埋晓凉，等闲曾入汉宫庄。千年抛掷瑶池远，化作云阶月地香。
题龚本立所藏燕文贵云岫图歌
刘崧（元代）

豫章龚郎好文雅，锦轴牙签满书架。示我春云出岫图，云是燕公之所画。

高堂惨淡开林丘，青峰赤谷烂不收。长风浩浩起天末，万壑青云如水流。

松根石头伏羊虎，松顶垂萝绿如雨。伊谁濯足望青天，绝似东归孔巢父。

匡庐巫峡相渺绵，三湘七泽俱可怜。冥鸿萧条洲渚断，风帆杳杳归何年。

吁嗟燕公真绝笔，好手当时称第一。残缣犹带汴京愁，墨色苍茫映寒日。

城楼六月烟尘黄，我亦看云怀故乡。思君如忆图中景，应过水西寻姥冈。
次韵竹溪题达卿后坡
刘克庄（宋代）

窗无童子窥桃熟，坐有骚人颂橘嘉。
触氏不来争左角，颜渊亦只住西家。
罗张门巷求吾乐，锦裹山林笑彼夸。
红绿千株皆手种，绝胜人看担头花。
清湖早春
方回（元代）

岸边老树柳犹枯，红入桃花果有无。
一夜绿从冰底起，谁将蓝汗染晴湖。
谢周裕之 其一
徐积（宋代）

乐不须丝竹，花不须桃李。舞不须轻躯，歌不须皓齿。

人生各有乐，顾我如何尔。我是两柳翁，家在南郭里。

诗酒以为乐，宾客至即喜。酒味酸或淡，瓷椀粗而伟。

或无一饤菜，但费几张纸。人情慕富贵，公何视贱鄙。

寒冷载肴酒，暮夜烦屐履。孚诚非猝然，饤饾亦劳止。

不用卞郎瓠，但坐杜侯椅。两桌合八尺，一炉暖双趾。

不以药随时，而用缯掩耳。或啖鱼菹尽，或爱藏蔬美。

或取鱐与腊，或约酒以指。人皆悦真厚，谁敢停箸匕。

一客癯而清，偶坐为六子。吟声尚鼓吹，欢情胜罗绮。

俗物无所用，高会有如此。
李端公
卢纶（唐代）

故关衰草遍，离别自堪悲。(自堪悲 一作：正堪悲)
路出寒云外，人归暮雪时。
少孤为客早，多难识君迟。
掩泪空相向，风尘何处期。(掩泪 一作：掩泣)
寄天童凝和尚
释重顯（宋代）

经旬抱疾阻春霖，莎砌重重藓晕侵。
曾约偕游未能得，暮山空锁碧云深。
富阳道中二首
项安世（宋代）

一带江流两岸山，玉花珠髻满云鬟。
一声鸣橹俱回首，小杜舟中醉眼看。
偶书寂音堂壁三首 其一
释德洪（宋代）

巾瓶挂壁亦翛然，无所营为地自偏。句法不能医老病，梦游时自到林泉。

扶持瘦玉筇随步，堆叠荒云衲半肩。小住閒庭数归鸟，从教人作画图传。
卫卿叔自青旸寄诗一卷以饮酒果核殽味烹茶斋戒清修伤时等为题皆纪一时之事凡十七首为报 其三
葛立方（宋代）

席中珍核来异方，乌椑正绿金枨黄。大谷消梨紫蒂长，蒲萄马乳堆西凉。

深秋杨梅有何尝，罗浮定逢何二娘。洞庭霜橘苞苴忙，吴姬手擘三日香。

可怜犹子留他乡，终日忍饥如龟肠。
菩萨蛮 其一 新秋夜凉浴罢露坐
邵亨贞（元代）

清江倒浸云峰巧。采菱渡口轻舟小。水面晚风香。蒹葭摇嫩凉。

舟湘人渐老。玉佩惊秋早。鸥鸟惯忘机。背人何处飞。
富顺
解旦（宋代）

封疆莫叹极西陲，景物尤堪著咏思。亭台处处垂杨影，街巷家家小酒旗。

旧同吴楚分梅艳，新比戎泸有荔枝。凿井咸泉通海脉，靠山公署映江涯。
偈颂一百四十一首 其一二一
释师范（宋代）

声前句，量外机。明历历，峭巍巍。举者既少，见者亦稀。

抖擞多年穿破衲，褴毵一半逐云飞。
竹里梅
刘言史（唐代）

竹里梅花相并枝，梅花正发竹枝垂。

风吹总向竹枝上，直似王家雪下时。
中峰居喜见苗发
李端（唐代）

自得中峰住，深林亦闭关。经秋无客到，入夜有僧还。

暗涧泉声小，荒冈树影闲。高窗不可望，星月满空山。
次马季思十韵
苏泂（宋代）

巷内有佳人，其志介如石。
沉酣数千卷，径草无行迹。
秋清入肺胃，篱落牵牛碧。
诗成锦绣段，裁剸非刀尺。
如闻急徵召，厚甚帛加璧。
毋庸北窗下，细字朱黄释。
嗟余世无用，痛饮时堕帻。
思君不相见，谁与浮大白。
中年友朋减，生意天壤迮。
何时樗隐园，容我分半席。
送叠山先生北行
陈达翁（宋代）

孤忠不忘绣衣时，跳足徉狂老乱离。
鹦鹉不能逃圈网，麒麟宁乱受鞭羁。
半生苦被名相误，万里甘将死自期。
今日如公能有几，此身无愧作男儿。
拟古 其三
奕询（清代）

策杖入深山，纡迂蹊径窄。越洞复攀岩，副此探幽癖。

忽见鹤发复，相窥自林隙。兀坐木石间，手画先天易。

举步欲相就，荆榛碍行屐。迂回路几条，相距已咫尺。

丘壑犹宛然，其复乃白石。仙踪何杳矣，对此空怅惜。

回首暮烟凝，林深日已昃。
句 其四
徐俯（宋代）

平生不喜刘蕡策，色色人中自有人。
东宫寿诗
范成大（宋代）

有赫题期盛，无疆嗣历昌。
中兴归浚哲，重庆启元良。
两亥开基远，三丁系统长。
帝咨同物瑞，人卜降年祥。
离日融双照，乾天秉少阳。
晨昏周内寝，诗礼舜岩廊。
极右辰居焕，心前火德光。
与龄偕圣父，德寿协虚皇。
铜律风占兑，瑶山乐奏商。
蓂芳邻五位，菊色丽中央。
视膳斑衣拱，传觞玉契将。
宸枫霜献叶，仙桂月输香。
薰炷争延祝，吟牋曷赞扬。
形容仁与孝，步障有云章。
颂古十三首 其四
释德光（宋代）

飏下采樵斧，直入碓坊舂。一脚踏到底，黄梅信息通。
临江仙
葛胜仲（宋代）

雪壁歌词题尚湿，春风又见轻红。一枝斜插映头峰。不辞连夜赏，银烛透纱笼。

白发欺人今老矣，尊前羞见繁秾。清香尤嫪虎溪风。海棠须避席，佳种谩蚕丛。
哭彦康次德裕韵
周孚（宋代）

力学世不售，甘心委埃尘。悠悠长夜台，一往不愿晨。

虽过贾谊年，竟似黔娄贫。施施者谁子，佩玉拖朝绅。

交游能几何，又复失此人。妙语不可继，老怀向谁亲。

忆昔共艰阨，我躯犹子身。右毂忽尔摧，此去良苦辛。

岂无堂堂交，政恐难与仁。载歌黄鸟诗，老泪淋衣巾。
近故魏国夫人卢氏挽歌辞三首
杨万里（宋代）

唐代崔家母，升堂乳阿姑。
姑言吾报妇，孙孝妇如吾。
此假前无古，夫人独与俱。
秪看秦国语，更恐李唐无。
和客边亭四时怨 其四 冬
张元凯（明代）

陇水冰坚万骑屯，阴山雪积玉为门。禦寒悉是闺中力，浪说军前挟纩恩。
蜀女怨
严羽（宋代）

几时离月峡，五见紫兰凋。塞雁随魂断，江花逐泪飘。

沙头南北客，京口去来潮。日日无消息，空登万里桥。
归朝欢·天地初分何处寄
王哲（金朝）

天地初分何处寄。父母无生名甚字。须将这个要分明，推穷此理宁论是。细细传不二。一能仍究从前自。往来频，不知迷迷。甚日得言赐。忽尔真灵前面至。认得元形欢喜示。惺惺觑著甚端严，辉辉返照通容易。见时唯密秘，妙玄微雅中深邃。出圆光，五般颜彩，复本总祥瑞。
霜天晓角 其一
华岳（宋代）

情刀无斸。割尽相思肉。说后说应难尽，除非是、写成轴。

帖儿烦付祝。休对傍人读。恐怕那懑知后，和它也泪瀑漱。
送通禅师还南陵隐静寺
李白（唐代）

我闻隐静寺，山水多奇踪。岩种朗公橘，门深杯渡松。

道人制猛虎，振锡还孤峰。他日南陵下，相期谷口逢。
祀灶夜宣南寓斋即事
张岳骏（清代）

爆竹一城沸，镫花独夜寒。客愁催腊鼓，乡味入春盘。

积雪窗光皎，坚冰屐响乾。颇闻烽火息，不惜酒杯宽。
探春令
杨无咎（宋代）

搦儿身分，测儿鞋子、捻儿年纪。著一套、时样不肯红，甚打扮、诸余济。

回头一笑千娇媚。知几多深意。奈月华、灯影交相照，诮没个、商量地。
拙偈调偃溪上人
郑清之（宋代）

昌黎先生入山里，大颠牢把数珠子。松下经函着净瓶，照管习之翻却水。

丞郎满檐江西禅，行行勘辩撩天鼻。偃溪烂嚼雪窗纸，换却舌头别参起。
游野航次元应韵三首
李流谦（宋代）

日落未落空明中，琉璃夜色开天容。
一江不浣清净目，百榼能平碨磊胸，
神山在前若可到，江妃去不无数重。
锦袍酌酒醉起舞，跨鲸仟人乃吾宗。
承沈禹图别驾招饮凭虚阁，即席次韵
李奕茂（明代）

邂逅相携历旧游，倾怀一笑石城头。快题白雪悲今古，回首朱城感去留。

屐为屡登几敝齿，剑因久佩只馀缑。醉来倦倚凭虚阁，满眼山烟碧玉浮。
苦菜二首 其一
黄正色（明代）

但得菜根俱可啖，况于苦荬亦奇逢。初尝不解回甘味，惯醉方知醒酒功。

茹素无缘荤未断，禅宗有约障难空。北窗入夏稀盘饾，莫厌频频饷阿侬。
家藏旧画效前人论画绝句各系一诗 其三
陈式金（清代）

宋僧容藉宋僧传，独坐扁舟七百年。蔬笋味除开士气，春蚕吐茧笔丝联。
偈颂一百三十六首
释惟一（宋代）

绿水青山，红尘闹市。
一大藏教，满眼满耳。
这里有人拣辨得出，入则个个归元，
出则无无不是。
和永叔内直晨出马上口占
韩维（宋代）

天门朝日照崔嵬，车骑雍容下禁台。
清景每将诗思遣，高情不禁宠名回。
山林岂要须长往，轩冕当知是傥来。
欲与明公论出处，会乘飞雪旁金罍。
冬旅怀归
曾丰（宋代）

周正曾未了，秦腊又相寻。
风日留余暖，乾坤失众阴。
乌翻南至影，雁堕北来音。
黄落归根叶，前陈示意深。
文饱自京师还欲往昌国而风作不可渡乃为绝句
陈瓘（宋代）

欲冲高浪却沈吟，酒近瀛洲懒得斟。
莫道颠风无好意，为君吹过远归心。
送人游塞
卿云（唐代）

去去玉关路，省君曾未行。塞深多伏寇，时静亦屯兵。

雪每先秋降，花尝近夏生。闲陪射雕将，应到受降城。
读杜诗至减米散同舟路难思共济舟人偶来告饥似诗谶也
朱翌（宋代）

老翁起布衣，诗史天下选。眼中无全牛，万象转綮窾。

曹刘知几无，波澜付一卷。凄其忧世心，妙若医国扁。

惜哉无孔子，不得并坟典。豹露管中班，吾犹及浅浅。

岁月走江淮，冷淡空盘盏。诸子不见味，咀嚼必禁脔。

遗编过三复，奥义见百遍。长言起清风，竦立侍冠冕。

减米散同舟，读已事在眼。吾岂监河侯，不救在陈患。

生尘甑屡空，戛釜声不免。迢迢千里程，与汝共艰崄。

虽无百丈牵，顾有众力挽。愿学平原公，试草乞米简。

更问偕来人，恐有蔡明远。
作风伯新庙
杨四太尉（宋代）

周官大宗伯，槱燎祀风师。
祀典既已载，有庙非淫祠。
吾乡风伯庙，不知始何时。
庙当浮玉屿，乡人同祭之。
会席有烦言，社保成分离。
爰来作新庙，奕奕东河涯。
柱石若虎踞，瞻桷如翚飞。
香火既已分，牲牷交祝釐。
神保降嘉福，四境风雨时。
百谷总成熟，报祀千万期。
满路花
陈允平（宋代）

寒轻菊未残，春小梅初破。兽炉闲拨尽，松明火。青毡锦幄，四壁新妆里。重暖香篝，绣被拥银屏，彩鸾空伴云卧。

相思何处，梦入蓝桥左。归期还细数，愁眉锁。薄情孤雁，不向楼西过。故人应怪我。怪我无书，有书还倩谁呵。
次韵王正之提刑大卿病中见寄之韵正之得请归四明并以饯行
范成大（宋代）

名卿绪前辈，风格如玉山。累累培塿中，见此高孱颜。

揽辔忽思归，无人解縻贤。飘飖驾柴车，浮云视朱丹。

向来小病恼，体力今已安。胡为犯风雪，江湖行路难。

呼酒煖征衫，宁计斗十千。倡酬悔不数，长怀悲短缘。

离合固常事，匆忙增惘然。浩荡海山春，登临想臞仙。

笑我守荒径，老茧深裹缠。拟题忆鄞句，思咽冰下泉。

迟公寄新作，使我头风痊。
临江仙（自咏）
刘光祖（宋代）

我似万山千里外，悠然一片归云。宫衔犹自带云云。谁知前进士，已是故将军。

闲坐闲行闲饮酒，闲拈闲字闲文。诸公留我笑纷纷。一枝簪宝髻，六幅舞罗裙。
依韵赠南安方处士五首
徐夤（唐代）

七贵五侯生肯退，利尘名网死当抛。

黔娄寂寞严陵卧，借问何人与结交。

休把羸蹄蹋霜雪，书成何处献君王。

嵩山好与浮丘约，三十六峰云外乡。

百万僧中不为僧，比君知道仅谁能。

无家寄泊南安县，六月门前也似冰。

两鬓当春却似秋，僻居夸近野僧楼。

落花明月皆临水，明月不流花自流。

晋楚忙忙起战尘，龚黄门外有高人。

一畦云薤三株竹，席上先生未是贫。
陪窦侍御灵云南亭宴诗，得雷字
高适（唐代）

人幽宜眺听，目极喜亭台。风景知愁在，关山忆梦回。
只言殊语默，何意忝游陪。连唱波澜动，冥搜物象开。
新秋归远树，残雨拥轻雷。檐外长天尽，尊前独鸟来。
常吟塞下曲，多谢幕中才。河汉徒相望，嘉期安在哉。
劝酒二首 其二
聂夷中（唐代）

灞上送行客，听唱行客歌。适来桥下水，已作渭川波。

人间荣乐少，四海别离多。但恐别离泪，自成苦水河。

劝尔一杯酒，所赠无馀多。
观汤田铺溪边汤泉
杨万里（宋代）

下泓堪浴上堪煎，阴火熬成未必然。
海底日升波自沸，偶分一眼作汤泉。
楞严六根·无鼻嗅香
释慧远（宋代）

殑伽河神非鼻香，贫儿乍富也寻常。
莲河岸上曾遭叱，祸出私门变吉祥。
爱山堂 其二
蒋之奇（宋代）

我爱通羊好，环回云水间。重峦与叠嶂，真是翠屏山。
归四明
胡幽贞（唐代）

海色连四明，仙舟去容易。天籍岂辄问，不是卑朝士。
罗敷媚 其一 无题，用香严斋词韵
徐釚（清代）

梵字阑干银屈戌，锦瑟欢逢。弹破春风。都在花香鬓影中。

帘前破脑烟初散，惜别匆匆。翩若惊鸿。顿隔屏山路几重。
张思济县尉创舞翠亭
袁说友（宋代）

新筑成时秋事高，满天风下岧峣。
佳名欲夺双溪景，淡墨须烦六幅绡。
一簇穿杨夸箭羽，几番伐鼓动溪潮。
此亭政合贪山水，百里之间患已销。
送北都留台王国博
韩维（宋代）

凿川当凿源，植木当植根。
修身有本末，请自心术言。
中正检欹侧，明诚破疑昏。
性通学且博，事业乃可论。
问胡能致然，圣有六经存。
子诚好古士，拔足立贵门。
愿分留台务，力学甘避喧。
吾知大其业，流远实亦繁。
归来骋夷路，良马驾轻轩。
赠言君勿嗤，兹道古所敦。
淋疾，复作医，云忌文字劳心，晓起自警
杨万里（宋代）

半似枯禅半似痴，也无何虑与何思。
偶看清晓双双蝶，飞遍黄花一一枝。
荒耽诗句枉劳心，忏悔莺花罢苦吟。
也不欠渠陶谢债，夜来梦里又相寻。
伯父挽诗二首 其一
刘攽（宋代）

遂有终焉志，才成智者居。户庭连水竹，几杖接舟舆。

爱客樽中酒，传家箧里书。疏公知足计，不益旧田庐。
燕岩庵
方蕖（明代）

峡转珠林入，云封石路疑。岩深花未发，春到燕先知。

香篆诸天寂，泉光百道披。性便招隐地，禅榻坐忘归。
晚春诣苏州敬赠武员外
王湾（唐代）

苏台忆季常，飞棹历江乡。持此功曹掾，初离华省郎。

贵门生礼乐，明代秉文章。嘉郡位先进，鸿儒名重扬。

爰从姻娅贬，岂失忠信防。万里行骥足，十年暌凤翔。

回迁翊元圣，入拜伫惟良。别业对南浦，群书满北堂。

意深投辖盛，才重接筵光。陋学叨铅简，弱龄许翰场。

神驰劳旧国，颜展别殊方。际晓杂氛散，残春众物芳。

烟和疏树满，雨续小谿长。旅拙感成慰，通贤顾不忘。

从来琴曲罢，开匣为君张。
秋砧
黎延祖（明代）

燕山迢递卢龙塞，蜀道艰难白帝城。总为寒衣添旅思，声声捣出别离情。
谢杨司寇惠家酿且求白鸭 其二
韩雍（明代）

芳塘绿水浸青蒲，妆点风光少白凫。君子亭边最藩息，双飞何日下洪都。
为沈景玉题高士谦所作烟雨万竿图 
凌云翰（元代）

影薄犹疑翠袖寒，东林日暮忆曾看。渭川千亩谁能写，烟雨空濛千万竿。
王公和学士挽词
王珪（宋代）

念昔携君手，同游金马门。
流年一鸟过，白首几人存。
星挂朝衣湿，尘埋相印昏。
西风原上泪，不得洒清樽。
次韵志归十首
方回（元代）

谯国资深入，彭门纳晚成。
至今为癖习，自幼有常程。
朽老宁孤瘦，飞扬勿剽轻。
悬知千载士，肯竞一时名。
信步
丘葵（宋代）

榻上残书已倦摊，幅巾藜杖出柴关。
卜居宿鹭眠牛处，觅句残柴败苇间。
心逐间云横碧落，眼随飞鸟度青山。
忽然信步苔矶上，又得渔翁作伴还。
游云居寺三绝 其三
李彭（宋代）

燕坐身游水晶城，梦回心净玉壶冰。更听夜雨檐花落，却是细泉幽窦倾。
游大智寺
陆游（宋代）

脱发纷满梳，衰颜不堪照。
百年忽已半，去日如过烧。
平生功名忽，上马无燕赵。
尔来阅世故，万事惊错料。
岂无旧朋俦，联翩半廊庙。
谁能伴此老，泝峡听猿叫。
锦城得数公，意气如再少。
偷闲访野寺，系马追一笑。
新糟厌玉狸，畏酒亦复釂。
古殿鼪鼯豪，坏壁冠佩肖。
摩挲宋公诗，句法叹高妙，正如霓裳曲，零落得遗调。
归途缭长堤，掠面霜气峭。
佳游不可忘，落笔君勿诮。
寄袁州李嘉祐员外
钱起（唐代）

谁谓江山阻，心亲梦想偏。容辉常在目，离别任经年。

郡国通流常，云霞共远天。行春莺几啭，迟客月频圆。

雁有归乡羽，人无访戴船。愿征黄霸入，相见玉阶前。
次韵卢漕木芙蓉二首
项安世（宋代）

风波久厌水中央，初日精神入槛光。
木末端来就词客，墙头应槛误行郎。
高花大叶宜图障，浅绿深红照豆觞。
壮观秋容惟有此，霜边倒尽雨边荒。
郊庙歌辞。武后享清庙乐章十首。第一
佚名（唐代）

建清庙，赞玄功。择吉日，展禋宗。

乐已变，礼方崇。望神驾，降仙宫。
赠陆伯微三首 其一
袁燮（宋代）

胜士由来挽不前，肯临高兴复翩然。浮云可籋真天马，应笑驽骀走市廛。
和祈大参致和将出巡阻雨见寄三首 其一
林光（明代）

断送骄阴好是难，一春寒似一冬寒。使君画舫须料理，万顷波涛正渺漫。
题汪水云诗卷
刘震祖（宋代）

高深妙语坐鬅鬙，花落茶烟夜雨灯。
俗眼不知鹏化鷃，书痴何害墨成蝇。
云泥梦觉空陈迹，桑海吟残嗅葛藤。
剑吼洞庭朱顶急，归来城郭问云仍。
晓诣三井观
范成大（宋代）

路转市声远，宽闲古城东。
适从红尘来，忽入苍烟丛。
槿心倾穠露，芋叶翻微风。
秋阳澹篱落，残暑不必攻。
野老熟睡起，日高首如蓬。
官身骑官马，君应笑龙钟。
奉化城西三溪口
戴表元（宋代）

青林白石三溪口，斑笋黄梅四月头。
正好清游谁懒得，幸无公事且归休。
郑州浮波亭
王随（宋代）

潋滟波光入座寒，翠翎雪羽下云端。
林花四绕馀何称，好种青青竹万竿。
赠溪干公八十
杭淮（明代）

黄金横带发如银，年跻八十逾精神；三月生辰好时节，高楼结绮临长春。

白鹿献花来在户，蹲蹲舞兮坎坎鼓；持问南山松与柏，寿算与之谁比数。
李季允作吞云楼索诗和总漕韵答之
魏了翁（宋代）

举头无语望天高，有许功夫岁月惂。
万灶貔貅仰膏雨，百年事业倚江涛。
云横紫逻忧千绪，露立苍生命一毛。
昨夜西风弦月魄，可能无梦到神皋。
题赵子固三香图
张天英（元代）

昔时我在桃花原，群仙呼我游昆崙。飞佩凌波出湘浦，月明同醉罗浮村。

江头小白效矉者，琼蕤暗结心婵媛。紫皇召还蕊珠阙，十年谪隐苍龙门。

道人神游碧云里，染霞能返三香魂。玉骨千霜蜕幽影，轻烟半湿鲛鮹痕。

翠羽纷披向人舞，金杯劝我开芳尊。阆风迢迢隔银汉，安得下土同灵根。

海国天寒忽相见，瑶瑟载鼓花能言。
咏雪奉呈广平公
黄庭坚（宋代）

连空春雪明如洗，忽忆江清水见沙。
夜听疏疏还密密，晓看见见复斜斜。
风回共作婆娑舞，天巧能开顷刻花。
正使尽情寒至骨，不妨桃李用年华。
送冀州李太傅
张方平（宋代）

多君贵主子，材识乃名儒。青海渥洼种，丹山鸾凤雏。

兵家左车后，书法右军无。拥幄羞纨裤，怀章就隼旟。

亭台烟水阔，楼堞暮云扶。析木元分冀，滹沱渐近胡。

双觥虽蕴藉，重闭勿须臾。谁道长城远，今观出上都。
送苏修撰赴阙四首
张载（魏晋）

阖辟天机未始休，衫衣胝足两何求。
巍巍只为苍生事，彼美何尝与九州。
经苏秦墓
贾岛（唐代）

沙埋古篆折碑文，六国兴亡事系君。

今日凄凉无处说，乱山秋尽有寒云。
朗州窦常员外寄刘二十八诗，见促行骑走笔酬赠
柳宗元（唐代）

投荒垂一纪，新诏下荆扉。疑比庄周梦，情如苏武归。

赐环留逸响，五马助征騑.不羡衡阳雁，春来前后飞。
闻梁彦国别筑西山赋此寄怀四首 其一
区益（明代）

涉舟罗旁口，如过五盘溪。履险方在兹，白昼闻猿啼。

去去还登陆，改辙凌丹梯。垠堮入扳陟，烟霭仍凄迷。

历览随适意，得句凭轼题。薄采山中薇，足以充提携。

道入西宁县，眼中皆蒸藜。官仪初睹汉，夷俗遂宗齐。

四民各就业，郊垒无鼓鼙。词客时即次，羁旅成幽栖。
复作过商翁墓 其一
沈辽（宋代）

当年不佩封侯印，后世谁寻堕泪碑。定远将军岂夸勇，关南常侍最能诗。

故人不解传遗事，五岭犹能识信旗。墓下寂寥无鼓角，秋风独向白杨悲。
京口览古
姚道衍（明代）

谯橹年来战血乾，烟花犹自半凋残。
五州山近朝云乱，万岁楼空夜月寒。
江水无潮通铁瓮，野田有路到金坛。
萧梁事业今何在，北固青青客倦看。
和同院蜡梅 其二
李正民（宋代）

岭梅开过已飘扬，独出奇姿浅淡黄。绛萼巧粘花蕊蜜，缃罗轻熨水沉香。

光摇烛跋连宵赏，色映鹅儿殢酒狂。只恐寿阳公主怪，蛾眉画了不成妆。
集庵摩勒园观李伯时画阳关图以不能舍馀习偶被世人知为韵得人字赋六言
谢薖（宋代）

摩诘句中有眼，龙眠笔下通神。佳篇与画张本，短纸为诗写真。

渭城偶落吾手，小圃传观众宾。坐上宴如居士，暗中摸索离人。
眼儿媚·雁带新霜几多愁
方岳（宋代）

雁带新霜几多愁。和月落沧洲。桂花如许，菊花如许，怎不悲秋。桂山例合闲人管，也白几分头。去年曾此，今年曾此，烟雨孤舟。
惠山泉
刘达（宋代）

灵脉发山根，涓涓才一滴。
宝剑护深源，苍珉环甃壁。
鉴影须眉分，当暑挹寒冽。
一酌举瓢空，过齿如激雪。
不异醴泉甘，宛同神瀵洁。
快饮可洗胸，所惜姑濯热。
品第冠寰中，名色固已揭。
世无陆子知，淄渑谁与别。
和济翁弟惠诗二首
杨万里（宋代）

相思何所似，饥者食仁频。
此客非常客，诗人太逼人。
黄初那足过，子建巧能亲。
台阁俱知己，谁能荐子真。
赠知宫王南纪洞章歌
白玉蟾（宋代）

黄道珠躔阙一点，方寸无人洞门掩。
桑田未变海水减，琪树开花绿苒苒。
小有瑶章落龙虎，月坛香冷宫谁主。
真人颺下神霄鸾，天驺惨惨归紫府。
千山万山锁青烟，三树两树啼断猿。
风飞杨花三月寒，人在城门烟水村。
生而神灵长威武，笑携一卷黄庭去。
坐断琳宫主展粥，星弁霞裙满堂庑。
四海横香航烛人，肘行膝步灵如云。
爱河翻波渺无际，花生铁柱酆都春。
把握阴阳一呼吸，长啸一声鬼神泣。
仗剑唤雨轻撼环，化篆召雷略举笔。
当年檄赴内道场，黄麻紫墨星争光。
归来百庆喜具举，规模轮奂重铺张。
翻思龙汉元年事，撞破混元识行李。
满鼎铅霜火燄飞，绿颜雪齿君知否。
白马篇
徐悱（南北朝）

妍蹄饰镂鞍，飞鞚度河干。少年本上郡，遨游入露寒。

剑琢荆山玉，弹把随珠丸。闻有边烽息，飞候至长安。

然诺窃自许，捐躯谅不难。占兵出细柳，转战向楼兰。

雄名盛李霍，壮气能彭韩。能令石饮羽，复使发冲冠。

要功非汗马，报效乃锋端。日没塞云起，风悲胡地寒。

西征馘小月，北去脑乌丸。报归明天子，燕然石复刊。
相和歌辞。铜雀台
张氏琰（唐代）

君王冥寞不可见，铜雀歌舞空裴回。西陵啧啧悲宿鸟，

空殿沉沉闭青苔。青苔无人迹，红粉空相哀。
卧病月余呈子由二首
张耒（宋代）

风叶鸣窗已复朝，唤回归梦故山遥。
酒壶暗淡浮尘集，药鼎青荧败叶烧。
闭户独依寒蟋蟀，移床近就雨芭蕉。
雪深更请安心术，长日如年未易消。
有以渔舟唱晚作图命题拟试者因戏成三首 其二
周密（宋代）

展卷身疑在，西山南浦前。数声秋水笛，一叶夕阳船。

兴寄沧浪外，机忘欸乃边。欲参声画趣，细玩濯缨篇。
左蠡亭重九夕同东美玩月劝酒
郭祥正（宋代）

平生看月无今宵，一亭危在山之椒。下瞰扬澜连左蠡，白琉璃地覆鲛绡。

欲披锦袍搥鼓过，世无贺老谁相和。屈原憔悴湘水滨，夷齐自守西山饿。

且来登高望明月，拂拂霜风濯烦热。身心都在清凉宫，一点无尘光皎洁。

与君同游执君手，况逢令节当重九。不忧短发还吹帽，头上有巾先漉酒。

饮醇酒，望明月。我归姑孰溪，君赴黄金阙。明年此会知谁健，细看茱萸莫轻别。
赠梦英诗
柳开（宋代）

昼光夜魄阴阳祖，五纬天立五行父。
万灵蕃昌根此树，刚柔各行清浊聚。
形类纷然填下土，精英閒见群宁侣。
雄剧唯神时可主，功格无先明竞睹。
舍羊犬猪用彪虎，气包茫昧廓区宇。
刓发披缁心有取，蜕免羁跼脱潜去。
身投西佛学东鲁，尘视诸徒飚远举。
狂呼饱醉贱今古，公室侯庭迎走户。
如攀乔柯腰俯偻，搜经抉诰将完补。
声号大荒铿簨簴，笔诟斯冰卑尔汝。
戟枝曳阵孰禦侮，二十游秦老还楚，
蛟蟠枯泓骥追鼠。停舟湘濆吾与语，
归返终南恨睽阻。
水龙吟（送人归武夷）
王槐建（宋代）

武夷一片闲云，被风吹落清原顶。溪梅馥馥、飞来相傍，不嫌凄冷。瓦斧争鸣，丝桐一曲，满城倾听。奈阳春未了，骊驹已驾，桐阴底、梦魂醒。

何限吟笺赋笔，甚乡心、分却清兴。鳌峰胜处，遥知风月，属谁管领。邂逅何时，无穷事业，有穷光景。但相期、不负初心，此外分、皆前定。
至罗纹桥卖酒家作早食所止与少华相对
王履（宋代）

二华兄弟行，弟能如乃兄。
与兄金兰采，见弟宁无情。
今将总相金，欲说谁解听。
仆夫往晨炊，孤立难自胜。
高树方掩冉，幽泉亦珑玲。
携之以西还，云尽秋冥冥。
书蒲永升画后
苏轼（宋代）

古今画水，多作平远细皱，其善者不过能为波头起伏，使人至以手扪之，谓有漥隆，以为至妙矣。然其品格，特与印板水纸争工拙于毫厘间耳。

唐广明中，处士孙位始出新意，画奔湍巨浪，与山石曲折，随物赋形，尽水之变，号称神逸。其后蜀人黄筌、孙知微皆得其笔法。始知微欲于大慈寺寿宁院壁作湖滩水石四堵，营度经岁，终不肯下笔。一日，苍黄入寺，索笔墨甚急，奋袂如风，须臾而成，作输泻跳蹙之势，汹汹欲崩屋也。知微既死，笔法中绝五十余年。

近岁成都人蒲永升，嗜酒放浪，性与画会，始作活水，得二孙本意，自黄居窠兄弟、李怀衮之流，皆不及也。王公富人或以势力使之，永升辄嘻笑舍去。遇其欲画，不择贵贱，顷刻而成。尝与予临寿宁院水，作二十四幅，每夏日挂之高堂素壁，即阴风袭人，毛发为立。永升今老矣，画亦难得，而世之识真者亦少。如往日董羽、近日常州戚氏画水，世或传宝之。如董、戚之流，可谓死水，未可与永升同年而语也。

元丰三年十二月十八日夜，黄州临皋亭西斋戏书。
雪作
陈元晋（宋代）

帘卷虚堂晓，儿童笑语哗。
恍疑开月窟，浑是散天花。
竹里闻清响，江边看玉槎。
访梅好兴去，着屐过邻家。
秋夜
钱蘅生（清代）

月移花影动，风送绣帘斜。夜冷人声寂，萤火透碧纱。
和赵铁筠太守差次即目之作 其三
沈丙莹（清代）

觅路遗黎返，遥闻赐复恩。枌榆迷旧径，井灶出颓垣。

雁集嗟无室，乌啼不见村。饥肠饱新谷，耕者几人存。
淮西幕自皂口入颍道间作
李曾伯（宋代）

竟日百余里，相逢三数家。
平岗尽茅苇，沃壤旧桑蔴。
短树巢归燕，荒城宿乱鸦。
兴亡谁与问，马首夕阳斜。
文中子
赵时韶（宋代）

一脉斯文击大儒，干戈满地独诗书。
南风有操无人识，身在汾亭心在虞。
作篱
陆游（宋代）

生世八十余，日夜迫衰老。
中年所筑舍，倾坏当官道。
每逢风雨夕，性命凛莫保。
况此芦竹藩，何恃不摧倒！今朝手自葺，不暇避涂潦。
鸡豚有限隔，门巷得锄扫。
岂惟御盗窃，亦足慰怀抱。
阴云忽四垂，见事幸差早。
南中荣橘柚
柳宗元（唐代）

橘柚怀贞质，受命此炎方。
密林耀朱绿，晚岁有馀芳。
殊风限清汉，飞雪滞故乡。
攀条何所叹，北望熊与湘。
出长径蓝陂
刘崧（元代）

行人三五度回溪，乱后人家井灶迷。苍耳黄蒿无路入，断垣细雨鹁鸠啼。
积庆山访金荪壁
周密（宋代）

松香竹粉午阴清，闲玩幽芳静听莺。谁在白云堆里住，忽闻山半读书声。
捣练子 新燕
束蘅（清代）

掀帘看，乱红飘。新燕衔泥补旧巢。私语侍儿还记得，去年曾否立花梢。
午酌对盆兰有感
陈著（宋代）

山中酒一樽，樽前兰一盆。
兰影落酒卮，疑是湘原魂。
乘醉读离骚，意欲招湘原。
湘原不可招，桃李花正繁。
春事已如此，难言复难言。
聊借一卮酒，酹此幽兰根。
或者千载后，清香满乾坤。